کندهار د پولیسو پر یو مرکز ځانمرګی برید؛ ۴ پولیس وژل شوي
کندهار کې چارواکي وايي، یو ځانمرګي بریدګر د دغه ولایت د شاه ولي کوټ په ولسوالۍ کې د پولیسو یو مرکز مخې ته د چاودیدونکو توکو ډک موټر چولی، چې له امله یې ۴ پولیس وژل شوي.
امنیتي چارواکي وايي، چې بریدګر د پولیسو د مرکز په قره ول کې خپل موټر الوزولی دی. د کندهار د پولیسو ویاند جمال بارکزي امریکا غږ ته پیښه تائید کړه، خو په اړه یې نور جزئیات ورنکړل. د شاه ولي کوټ ولسوالۍ امنیه قوماندان سمونوال پاچا خان بیا امریکا غږ ته وویل، چې بریدګر د یو پوځي موټر په واسطه دا برید کړی دی. هغه وویل: "د برید په اړه مخکیني استخبارتي معلومات وو، د بریدګر د وړاندې تګ مخه یې نیول شوې وه، په برید کې څلور پولیس شهیدان شوي او څه نور ټپیان هم شته". خو یوې امنیتي سرچینې امریکا غږ ته وویل، چې په برید کې ۱۶ پولیس ټپیان شوي هم دي. شاه ولي کوټ ولسوالۍ د کندهار یوه له ناامنو ولسوالیو څخه ده، چې د افغان حکومت وسله وال مخالفان په کې فعال حضور لري. امنیتي چارواکي وايي، چې وسله وال طالبان د همدې ولسوالۍ له لارې زابل، ارزګان، کندهار او هلمند ولایتونو ته اکمالات کوي. تر اوسه د دغه برید مسولیت کومې ډلې په غاړه نه دی اخیستی. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي